Broj: 711-I-791-P-197/18-02-18

Zagreb, 30. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivana Budalića, gradonačelnika Grada Imotskog,** na 12. sjednici, održanoj 30. svibnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivana Budalića, gradonačelnika Grada Imotskog, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije prokurista trgovačkog društva LUKOVAC d.o.o. te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva LUKOVAC d.o.o. na povjerenika.**
2. **Poziva se dužnosnik Ivan Budalić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Ivan Budalić obnaša dužnost gradonačelnika Grada Imotskog u mandatu 2017.-2021.g. počevši od 6. lipnja 2017.g. Stoga je Ivan Budalić, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

S obzirom da članak 14. stavak 1. ZSSI-a ne navodi izričito funkciju prokurista, napominje se da je člankom 44. stavkom 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.) propisano da je prokura trgovačka punomoć čiji su sadržaj i opseg ovlasti određeni navedenim Zakonom. Člankom 47. stavkom 1. ZSSI-a propisano je da prokurist može sklapati sve ugovore i poduzimati sve pravne radnje u ime i za račun trgovačkoga društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izbranim sudovima.

S obzirom na ovlasti koje proizlaze iz prokure sukladno Zakonu o trgovačkim društvima, Povjerenstvo tumači da poslovi prokurista trgovačkog društva imaju upravljačka obilježja, odnosno da isti predstavljaju poslove upravljanja trgovačkim društvom kao poslovnim subjektom u smislu članka 14. stavka 1. ZSSI-a te da stoga dužnosnici za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, sukladno članku 20. stavku 3. ZSSI-a, ne mogu biti prokuristi u trgovačkim društvima.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. ZSSI-a, ili na posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u izvadak iz sudskog registra Trgovačkog suda u Splitu Povjerenstvo je utvrdilo da je pod matičnim brojem subjekta 060266896 upisano trgovačko društvo LUKOVAC d.o.o., OIB: 24521327905, sa sjedištem u Imotskom. Kao jedini osnivač i član toga trgovačkog društva upisan je Ivan Budalić, s naznačenim osobnim podacima istima kao u podnesenom Izvješću o imovinskom stanju dužnosnika Ivana Budalića, iz čega proizlazi da se radi o jednoj te istoj osobi. Ujedno, dužnosnik Ivan Budalić upisan je i kao prokurist istog trgovačkog društva, na koju funkciju je imenovan 13. listopada 2015.g.

Dužnosnik je Povjerenstvu dana 11. rujna 2017.g., podnio Izvješće o imovinskom stanju dužnosnika, povodom stupanja na dužnost gradonačelnika Grada Imotskog. Dužnosnik je u navedenom Izvješću u dijelu „poslovni udjeli, dionice i vrijednosni papiri u poslovnim subjektima" naveo podatak da je osobno imatelj 100% poslovnih udjela trgovačkog društva LUKOVAC d.o.o., OIB: 24521327905 i uz to podatak da nije izvršen prijenos upravljačkih prava na povjerenika. U dijelu Izvješća o imovinskom stanju naziva „podaci o drugim poslovima dužnosnika tijekom obnašanja mandata" dužnosnik je naveo da takvi drugi poslovi ne postoje.

Potrebno je napomenuti da je prijavljivanjem navedenih podataka u Izvješću o imovinskom stanju dužnosnik postupao sukladno obvezi podnošenja potpuno i istinito ispunjenog propisanog obrasca Izvješća, sukladno članku 8. i 9. ZSSI-a. No, prijavom u Izvješću o imovinskom stanju određenog podatka, predviđenog u propisanom obrascu, a koji podatak upućuje na moguće postupanje dužnosnika koje je protivno drugim odredbama ZSSI-a, ne otklanja protupravnost takvoga dužnosnikova postupanja.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Ivan Budalić počinio povredu članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije prokurista trgovačkog društva LUKOVAC d.o.o. te povredu članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva LUKOVAC d.o.o. na povjerenika.

Poziva se dužnosnik Ivan Budalić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke, a pored navedenog i da navede podatak prima li novčanu naknadu za obavljanje funkcije prokurista trgovačkog društva LUKOVAC d.o.o. otkad je stupio na dužnost te je li u istom razdoblju ovo trgovačko društvo stupalo u poslovne odnose s Gradom Imotskim. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu mogućnost povrede članka 14. stavka 1. i članka 16. stavka 1. ZSSI-a te eventualne druge povrede vezano za gore utvrđene okolnosti. Povjerenstvo će po potrebi podatke zatražiti od nadležnih tijela javne vlasti.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Budalić, elektroničkom dostavom
2. Objava na internetskoj stranici Povjerenstva
3. Pismohrana